《刘尚质南楼题王舜耕山水图》
明代·李东阳

溪声潺湲杂林壑，山势蜿蜒去还却。
浮云欲起未起时，半在溪头与山脚。
入空高鸟飞欲尽，背屋斜阳惨将落。
更无剩地与闲人，纵有红尘何处著。
南亩老翁双鬓斑，笔法颇似高房山。
少年豪宕老疏放，往往醉墨留人间。
平生画癖兼山癖，一见此图三叹息。
愧我不如楼上人，日日开窗看秋碧。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。